Document ID: 32008R0451

EUROOPA PARLAMENDI JA NÕUKOGU MÄÄRUS (EÜ) nr 451/2008,
23. aprill 2008,
millega kehtestatakse uus tegevusaladel põhinev toodete statistiline klassifikaator (CPA) ja tunnistatakse kehtetuks nõukogu määrus (EMÜ) nr 3696/93
(EMPs kohaldatav tekst)
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut ja eriti selle artikli 285 lõiget 1,
võttes arvesse komisjoni ettepanekut,
toimides asutamislepingu artiklis 251 sätestatud korras (1)
ning arvestades järgmist:
(1)
Määrusega (EMÜ) nr 3696/93 (2) kehtestati tegevusaladel põhinev toodete statistiline klassifikaator (CPA) Euroopa Majandusühenduses.
(2)
CPAd tuleks ajakohastada, et võtta arvesse tehnika arengut ja majanduse struktuuris toimunud muutusi.
(3)
Tegevusaladel põhineva toodete klassifikaatori koostamisega välditakse üksteisest lahknevate koodisüsteemide levikut ning hõlbustatakse tootjatel asjaomaste turgude leidmist.
(4)
On vaja luua kontrollraamistik, mille abil on võimalik võrrelda statistilisi andmeid tootmise, tarbimise, väliskaubanduse ja transpordi alal.
(5)
Ajakohastatud CPA on kesksel kohal ühenduse statistika täiustamisel tehtavas komisjoni töös; eeldatakse, et paremini võrreldavad ja asjakohased andmed kõnealuses klassifikaatoris tagavad majanduse parema juhtimise EÜ ja liikmesriikide tasandil.
(6)
Siseturu toimimiseks on vaja siseriiklike ja ühenduse statistiliste andmete kogumisel, edastamisel ja avaldamisel kohaldatavaid statistikastandardeid, et ettevõtjatele, rahandusasutustele, valitsustele ja kõikidele teistele siseturul tegutsejatele saaks esitada usaldusväärseid ja võrreldavaid statistilisi andmeid. Seetõttu on oluline, et CPA erinevate rühmade sisu tõlgendataks kõikides liikmesriikides ühtemoodi.
(7)
Usaldusväärseid ja võrreldavaid statistilisi andmeidon vaja, et ettevõtjad saaksid hinnata oma konkurentsivõimet ja ühenduse institutsioonid saaksid vältida konkurentsimoonutusi.
(8)
Majanduse tegevusaladel põhineva ühtse toodete statistilise klassifikaatori kehtestamine iseenesest ei kohusta liikmesriike andmeid koguma, avaldama ega esitama. Üksnes juhul, kui liikmesriigid kasutavad toodete klassifikaatoreid, mis on seotud ühenduse klassifikaatoriga, on võimalik anda kompleksset informatsiooni sellise usaldusväärsuse, kiiruse, paindlikkuse ja üksikasjalikkusega, mida siseturu juhtimine nõuab.
(9)
Tuleks ette näha säte, mille põhjal saaksid liikmesriigid siseriiklike nõuete täitmiseks lisada oma riigi klassifikaatoritesse täiendavaid rühmi, mille aluseks on CPA.
(10)
Majandusstatistika rahvusvahelise võrreldavuse tagamiseks peavad liikmesriigid ja ühenduse institutsioonid kasutama selliseid toodete klassifikaatoreid, mis on otseselt seotud Ühinenud Rahvaste Organisatsiooni ühtse tootenomenklatuuri (CPC) teise versiooniga.
(11)
CPA kasutamine eeldab, et nõukogu otsusega 89/382/EMÜ, Euratom (3) asutatud statistikaprogrammi komitee abistab komisjoni eelkõige asjaomase klassifikaatori rakendamisel tekkinud probleemide uurimisel ja sellesse klassifikaatorisse muudatuste tegemisel.
(12)
Uue toodete statistilise klassifikaatori kehtestamisel on vaja viiteid tegevusaladel põhinevale toodete klassifikaatorile vastavalt muuta. Seetõttu on asjakohane määrus (EMÜ) nr 3696/93 kehtetuks tunnistada.
(13)
Käesoleva määruse rakendamiseks vajalikud meetmed tuleks võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlused (4). Eelkõige tuleks komisjonile anda volitus muuta CPAd, et võtta arvesse tehnoloogilist või majanduslikku arengut ning viia CPA vastavusse muude majandus- ja sotsiaalsete klassifikaatoritega. Kuna need on üldmeetmed, mille eesmärk on muuta käesoleva määruse vähem olulisi sätteid, muu hulgas seda täiendades, lisades uusi vähem olulisi sätteid, tuleb need vastu võtta vastavalt otsuse 1999/468/EÜ artiklis 5a sätestatud kontrolliga regulatiivmenetlusele.
(14)
Kuna käesoleva määruse eesmärki, nimelt CPA kehtestamist, ei suuda liikmesriigid piisavalt saavutada ning seetõttu on seda parem saavutada ühenduse tasandil, võib ühendus võtta meetmeid kooskõlas asutamislepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärkide saavutamiseks vajalikust kaugemale.
(15)
Statistikaprogrammi komiteega on konsulteeritud,
ON VASTU VÕTNUD KÄESOLEVA MÄÄRUSE:
Artikkel 1
Sisu ja reguleerimisala
1. Käesoleva määrusega kehtestatakse ühenduse piires uus ühtne CPA, et tagada vastavus tegeliku majanduse olukorra ning siseriiklike, ühenduse ja rahvusvaheliste klassifikaatorite ning seeläbi siseriikliku, ühenduse ja rahvusvahelise statistika võrreldavuse vahel.
2. Käesoleva määruse tähenduses on tooted majandustegevuse tulemus, kas kaubad või teenused.
3. Käesolevat määrust kohaldatakse üksnes statistilistel eesmärkidel klassifitseerimiseks.
Artikkel 2
CPA tasemed ja struktuur
1. CPA koosneb järgmisest:
a)
esimene tase, mis sisaldab tähestikulise koodi alusel eristatavaid rubriike (jaod);
b)
teine tase, mis sisaldab kahekohalise arvkoodi alusel eristatavaid rubriike (osad);
c)
kolmas tase, mis sisaldab kolmekohalise arvkoodi alusel eristatavaid rubriike (grupid);
d)
neljas tase, mis sisaldab neljakohalise arvkoodi alusel eristatavaid rubriike (klassid);
e)
viies tase, mis sisaldab viiekohalise arvkoodi alusel eristatavaid rubriike (rühmad), ja
f)
kuues tase, mis sisaldab kuuekohalise arvkoodi alusel eristatavaid rubriike (alamrühmad).
2. CPA on esitatud käesoleva määruse lisas.
Artikkel 3
CPA kasutamine
Komisjon kasutab CPAd kõigi statistiliste andmete puhul, kus tooteid klassifitseeritakse tegevusalade järgi.
Artikkel 4
Riiklikud tegevusaladel põhinevad toodete statistilised klassifikaatorid
1. Liikmesriigid võivad koostada CPA alamrühmadest lähtuvalt üldisi või üksikasjalikke, siseriiklikke, spetsiifilisi või funktsionaalseid kohandusi.
2. Need klassifikaatorid on CPAga seotud järgmiste reeglite kohaselt:
a)
klassifikaatorid, mis on üldisemad kui CPA, peavad sisaldama CPA alamrühmade täpseid kokkuvõtteid;
b)
klassifikaatorid, mis on üksikasjalikumad kui CPA, peavad sisaldama rubriike, mis sisalduvad täielikult CPA alamrühmades.
Käesolevas lõikes kehtestatud korras tuletatud klassifikaatorites võib kasutada eraldi koodisüsteemi.
3. Liikmesriigid võivad kasutada CPA põhjal koostatud siseriiklikku majanduslikel tegevusaladel põhinevat toodete klassifikaatorit. Sellisel juhul peavad nad esitama komisjonile oma siseriiklikku klassifikaatorit kirjeldava eelnõu. Komisjon kontrollib kolme kuu jooksul alates eelnõu saamisest kavandatava siseriikliku klassifikaatori vastavust lõikele 2 ja edastab selle teadmiseks teistele liikmesriikidele. Liikmesriikide siseriiklikud klassifikaatorid sisaldavad siseriikliku klassifikaatori ja CPA vahelist vastavustabelit.
Artikkel 5
Komisjoni tegevus
Komisjon tagab koostöös liikmesriikidega CPA levitamise, säilimise ja arendamise eelkõige järgmise tegevuse kaudu:
a)
koostab, ajakohastab ja avaldab selgitavad märkused CPA kohta;
b)
koostab ja avaldab CPA kohaldamise juhised;
c)
avaldab järgmised vastavustabelid: CPA uue versiooni ja eelmise versiooni vaheline vastavustabel; CPA eelmise versiooni ja uue versiooni vaheline vastavustabel; CPA ja nõukogu 23. juuli 1987. aasta määruse (EMÜ) nr 2658/87 (tariifi- ja statistikanomenklatuuri ning ühise tollitariifistiku kohta) (5) I lisas toodud koondnomenklatuuri (KN) vaheline vastavustabel;
d)
suurendab kooskõla teiste klassifikaatoritega.
Artikkel 6
Rakendusmeetmed
1. Järgmised meetmed, mille eesmärk on rakendada ja ajakohastada käesolevat määrust, võetakse vastu vastavalt artikli 7 lõikes 2 osutatud regulatiivmenetlusele:
a)
otsused, mida on vaja teha, juhul kui CPA rakendamisel tekivad probleemid, sealhulgas uue toote lisamisel teatavasse klassi;
b)
tehnilised meetmed, millega tagatakse täielikult koordineeritud üleminek CPA eelmiselt versioonilt.
2. Järgmised meetmed, mille eesmärk on muuta käesoleva määruse vähem olulisi sätteid, muu hulgas täiendades seda, võetakse vastu vastavalt artikli 7 lõikes 3 osutatud kontrolliga regulatiivmenetlusele:
a)
CPA muudatused, mille eesmärk on võtta arvesse tehnoloogia või majanduse arengut;
b)
CPA muudatused, mille eesmärk on tagada vastavus teiste majanduslike ja sotsiaalsete klassifikaatoritega.
3. Tuleb arvestada põhimõtet, et CPA ajakohastamisest tulenev kasu peab ületama selle tagajärjel tekkivaid kulusid ning et lisakulud ja koormus jääksid mõistlikesse piiridesse.
Artikkel 7
Komitee
1. Komisjoni abistab statistikaprogrammi komitee.
2. Käesolevale lõikele viitamisel kohaldatakse otsuse 1999/468/EÜ artikleid 5 ja 7, võttes arvesse selle otsuse artikli 8 sätteid.
Tähtajaks otsuse 1999/468/EÜ artikli 5 lõike 6 tähenduses kehtestatakse kolm kuud.
3. Käesolevale lõikele viitamisel kohaldatakse otsuse 1999/468/EÜ artikli 5a lõikeid 1-4 ja artiklit 7, võttes arvesse selle otsuse artikli 8 sätteid.
Artikkel 8
Määruse (EMÜ) nr 3696/93 kehtetuks tunnistamine
Määrus (EMÜ) nr 3696/93 tunnistatakse kehtetuks alates 1. jaanuarist 2008.
Artikkel 9
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2008.
Käesolev määrus on tervikuna siduv ja vahetult kohaldatav kõikides liikmesriikides.
Strasbourg, 23. aprill 2008

Labels: 12
3
19